聞行在今歲元夕放燈頗盛
作者：葛立方
朝代：宋

paragraphs: 寂寞元宵十六霜，月中披蓑带干將。
兜鍪第見烽火舉，觚棱不辨華燈張。
新來冰天被聲教，鐵騎無復馳沙場。
繒山再見舊燈影，金枝密焰看流芳。
鳴珂篝燭競遊衍，金吾不禁春宵長。
傳聞慈寧更煒燁，萬歲聲動東朝觴。
琉璃雲母萬枝寶，桂膏蘭灺飄餘香。
我今暫留三家野，豈有鵠采開蓮房。
聊向豬欄迎紫女，更設膏粥祈蠶桑。
葉師無恙可霄漢，會把如意遊西凉。